钦定古今图书集成/明伦汇编/官常典/第342卷 > 陆知命
## 钦定古今图书集成/明伦汇编/官常典/第342卷 > 陆知命

按《隋书》本传：“知命字仲通，吴郡富春人也。父敖，陈散
骑常侍。知命性好学，通识大体，以贞介自持。释褐陈
始兴王行参军，后历太学博士、南狱正。及陈灭，归于
家。会高智慧等作乱于江左，晋王广镇江都，以其三
吴之望，召令讽谕反者。知命说下贼十七城，得其渠
帅陈正绪、萧思行等三百馀人，以功拜仪同三司，赐”
以田宅，复用其弟恪为汧阳令。知命以恪非百里才，
上表陈让，朝廷许之。时见天下一统，知命劝高祖都
洛阳，因上《太平颂》以讽焉，文多不载。数年不得调，诣
朝堂，上表请使高丽曰：“臣闻圣人当扆，物色刍荛；匹
夫奔踶，或陈狂瞽。伏愿暂辍旒纩，览臣所谒。昔轩辕
驭历，既缓夙沙之诛；虞舜握图，犹稽有苗之伐。陛下
当百代之末，膺千载之期，四海廓清，三边底定。唯高
丽小竖，狼顾燕、垂，王度含弘，每怀遵养者，良由恶杀
好生，欲谕之以德也。臣请以一节宣示王风，使彼君
臣面缚阙下。”书奏，天子异之。岁馀，授普宁镇将。人或
言其正直者，由是待诏于御史台。炀帝嗣位，拜治书
侍御史。偘然正色，为百寮所惮，帝甚敬之。后坐事免，
岁馀，复职。时齐王暕颇骄纵，昵近小人。知命，奏劾之，
暕竟得罪，百寮震栗。辽东之役，为东暆道受降使者。
卒于师，时年六十七。赠御史大夫。